Tuinier vas vir moord op vrou (41)Liesl Nel (Foto: Facebook) ŉ 41-jarige vrou van Nelspruit (Mbombela) in Mpumalanga is die afgelope naweek op ŉ kleinhoewe vermoor. Kapt. Dawie Pretorius, woordvoerder van die polisie, sê die voorval het Saterdag net ná 09:00 plaasgevind. Pretorius het die vrou as Liesl Nel geïdentifiseer en gesê haar dood is ŉ groot skok vir die gemeenskap. Volgens hom het Nel vir ŉ onderneming gewerk wat werkers ontplooi om in mense se huise te woon wanneer die eienaars vir lang tydperke nié daar is nie. Haar verantwoordelikhede sou dan wees om na die huis om te sien en die diere te versorg, indien van toepassing. Pretorius sê Nel is na bewering deur die eienaars van die huis, wat met vakansie in Kaapstad is, se tuinier vermoor. Volgens hom werk die tuinier al sowat vier maande vir die eienaars. “Nadat niemand haar per selfoon in die hande kon kry nie, het familie na haar gaan soek. Haar liggaam is buite die huis aangetref. Dit was ŉ sinnelose moord,” sê hy. Volgens Pretorius is die tuinier later Saterdag by ŉ informele nedersetting buite Nelspruit in hegtenis geneem. Hy het na bewering Nel se skootrekenaar en ander persoonlike items in sy besit gehad. “ŉ Nadoodse ondersoek sal vandag [Maandag] voltooi word waarna die oorsaak van haar dood bekend gemaak sal word. Ons wil in dié stadium nie meer inligting daaroor bekend maak nie,” sê hy. Leon Botha, vermoedelik ŉ nabye vriend van Nel, het Maandag op sosiale media geskryf: “Jou pragtige oë is nou vir altyd gesluit.” Liesl Nel (Foto: Facebook)